ไทยพาณิชย์วิ่งเข้าเป้าทั้งปี’53
ธนาคารไทยพาณิชย์โชว์กำไร 6,479 ล้านบาท พุ่งกว่า 20% มั่นใจผลงานรวมทั้งปีเข้าเป้า กรุงไทยทุนธนชาตนครหลวงไทย ผลงานเพิ่มขึ้น
20 ส.ค. 2554

ธนาคารไทยพาณิชย์โชว์กำไร 6,479 ล้านบาท พุ่งกว่า 20% มั่นใจผลงานรวมทั้งปีเข้าเป้า กรุงไทยทุนธนชาตนครหลวงไทย ผลงานเพิ่มขึ้น
 




ธนาคารไทยพาณิชย์ (SCB) เปิดเผยว่า ผลงานไตรมาส 3 มีกำไรสุทธิ 6,479.48 ล้านบาท คิดเป็นกำไรต่อหุ้น 1.91 บาท มากกว่าไตรมาส 2 ที่ทำได้ 5,315 ล้านบาท ประมาณ 21.89% และเพิ่มขึ้นประมาณ 24.68% ในช่วงเดียวกันปีก่อน
ทั้งนี้ รวม 9 เดือนแรกปีนี้มีกำไรสุทธิ 18,169.89 ล้านบาท คิดเป็น 5.35 บาทต่อหุ้น เพิ่มขึ้น 13.70% จากระยะเดียวกันปีก่อน 
นายวิชิต สุรพงษ์ชัย ประธานกรรมการบริหาร SCB กล่าวว่า กำไรสุทธิในไตรมาส 3 เติบโตแข็งแกร่งมาจาก 3 ปัจจัยหลัก ได้แก่ ธนาคารสามารถขยายสินเชื่อเพิ่มขึ้น 9.8% เทียบกับปีก่อนหน้าตามการฟื้นตัวของเศรษฐกิจ รวมถึงการขยายตัวของสินเชื่อในทุกกลุ่มลูกค้า โดยเฉพาะลูกค้าธุรกิจขนาดเล็ก (Small SME) และลูกค้าสินเชื่อรถยนต์
ธนาคารมีรายได้ดอกเบี้ยสุทธิที่โตขึ้น 7.9% มาจากสินเชื่อโตและส่วนต่างอัตราดอกเบี้ยสุทธิ ส่วนรายได้ที่ไม่ใช่ดอกเบี้ยโตถึง 29% นอกจากนี้ยังมีกำไรพิเศษจากการขายเงินลงทุน และมีรายได้เพิ่มจากค่าธรรมเนียมบริการ
ด้านคุณภาพสินเชื่อก็ดีขึ้นอย่างชัดเจน โดยสินเชื่อด้อยคุณภาพ (NPL) ได้ลดลงมาอยู่ที่ 3.98% ซึ่งเป็นระดับต่ำที่สุดในรอบ 10 ปี
“เชื่อมั่นว่าธนาคารจะสามารถสร้างความเติบโตได้ตามเป้าหมายของปี 2553 โดยอัตราผลตอบแทนส่วนของผู้ถือหุ้น (ROE) จะอยู่ที่ 16-18% สินเชื่อจะขยายตัว 7-10% และรายได้ค่าธรรมเนียมเพิ่มขึ้น 15% หรือสูงกว่า” นายวิชิต กล่าว
ธนาคารกรุงไทย (KTB) มีกำไรสุทธิ 4,992.08 ล้านบาท หรือเท่ากับ 0.45 บาทต่อหุ้นในไตรมาส 3 เพิ่มขึ้น 17.45% และรวม 9 เดือน กำไรสุทธิ 11,439.81 ล้านบาท คิดเป็น 1.02 บาทต่อหุ้น เพิ่มขึ้น 20.77% จากช่วงเดียวกันปีก่อน 
บริษัท ทุนธนชาต (TCAP) ไตรมาส 3 ปีนี้กำไรสุทธิ 1,537.99 ล้านบาท กำไรหุ้นละ 1.20 บาท พุ่งขึ้น 53.56% จากช่วงเดียวกันปีก่อน และรวม 9 เดือนแรกกำไรสุทธิ 4,249.90 ล้านบาท หรือเท่ากับ 3.33 บาทต่อหุ้น เพิ่มขึ้นประมาณ 7.98% เทียบกับระยะเดียวกันปีก่อน หลังความสำเร็จในการเข้าซื้อกิจการธนาคารนครหลวงไทย (SCIB) ในไตรมาส 2 ปี 2553
ธนาคารนครหลวงไทย (SCIB) มีกำไรสุทธิ 1,139.77 ล้านบาท กำไรหุ้นละ 0.54 บาท ในไตรมาส 3 เพิ่มขึ้นจากช่วงเดียวกันปีก่อนกำไรสุทธิ 1,090.65 ล้านบาท และรวม 9 เดือนแรก กำไรสุทธิ 3,434.61 ล้านบาท หรือ 1.63 บาท ดีขึ้น